Star Wars: Resistance

Star Wars: Resistance is in Amerikaanske tekenfilmsearje foar bern dy't rûn fan 2018 oant en mei 2020. De searje makket diel út fan 'e Star Wars-franchise en heart ta de sjenres fan militêre science fiction, fantasy, aksje en aventoer. Star Wars: Resistance waard basearre op 'e Star Wars-ferfolchtrilogy. De searje kin as sadanich sjoen wurde as in ferfolch op 'e eardere tekenfilmsearjes Star Wars: The Clone Wars en Star Wars: Rebels. De titel betsjut: "Stjerre-oarloggen: It Ferset". De searje folget Kazuda Xiono, in jonge romtepiloat fan 'e Nije Republyk, dy't troch it Ferset rekrutearre wurdt om 'e faksistyske Earste Oarder te bespionearjen, dy't in oanboazjende bedriging foar de frede en demokrasy yn it Stjerrestelsel foarmet. Yn 'e ynterne gronology fan Star Wars moat Star Wars: Resistance pleatst wurde krekt foàr en ûnder de films fan 'e ferfolchtrilogy. Yn totaal waarden der 40 ôfleverings makke. Star Wars: Resistance waard troch de tillefyzjekritisy mei positive resinsjes ûntfongen en wûn yn 2019 in Saturn Award.

Produksje
Star Wars: Resistance waard oankundige op 26 april 2018, om yn 'e hjerst fan dat jier foar it earst op 'e tillefyzje te kommen. De searje waard ûntwikkele troch Dave Filoni op basis fan 'e Star Wars-ferfolchtrilogy. Filoni wie yn in jier earder, yn 2017, haad fan 'e tekenfilmstudio Lucasfilm Animation wurden en sei dat er him by de skepping fan Star Wars: Resistance ynspirearje litten hie troch Japanske anime en troch de ûnderfinings fan syn eigen pake yn 'e Twadde Wrâldoarloch. Jack Liang wie fan 2018 oant 2019 as tillefyzjeprodusint by it projekt belutsen foar Lucasfilm, dochterûndernimming Lucasfilm Animation, en Polygon Pictures, en fan 2019 oant 2020 naam Daisy Fang dy funksje fan him oer. Star Wars: Resistance waard eins produsearre troch Polygon, dat in diel fan it wurk útbestege oan in ûnderoannimmer, de Sineeske tekenfilmstudio CGCG Inc., in dochterûndernimming fan Wang Film Productions. 

Yn 'e mande mei Athena Yvette Portillo, Justin Ridge en Brandon Auman hie Filoni as útfierend produsint it tafersjoch oer de hiele produksje. De titelmuzyk en de soundtrack wiene it wurk fan Michael Tavera, dy't dêrfoar gebrûk makke fan tema's út 'e filmmuzyk dy't John Williams komponearre hie foar de films fan 'e Skywalker Saga. De distribúsje fan Star Wars: Resistance waard fersoarge troch Disney-ABC Domestic Television. De searje waard útstjoerd op 'e tillefyzjestjoerders The Disney Channel en Disney XD. Star Wars: Resistance rûn twa seizoenen, fan oktober 2018 oant en mei jannewaris 2020. Der waarden yn totaal 40 ôfleverings makke fan elts 22 minuten. Beide seizoenen fan Star Wars: Resistance binne útbrocht op dvd, en se binne ek te sjen op 'e streamingtsjinst Disney+.

Utgongspunt fan 'e plot
Star Wars: Resistance folget de aventoeren fan Kazuda "Kaz" Xiono (Christopher Sean), in romtepiloat út 'e striidkrêften fan 'e Nije Republyk, dy't troch Poe Dameron (Oscar Isaac), in foaroanman fan it Ferset, rekrutearre wurdt om 'e faksistyske Earste Oarder te bespionearjen. De lieders fan it Ferset binne nammentlik bang dat de Earste Oarder út is op it ferdylgjen fan 'e demokrasy yn it Stjerrestelsel, dy't tritich jier earder mei grutte muoite weromwûn waard doe't it Rebelleferbûn de diktatuer fan it Galaktysk Keizerryk ûnder fuotten helle.

Dameron pleatst Kaz as monteur op 'e Colossus, in ûnbidich grut tankskip foar stjerrejagers by de oseaanplaneet Castilon. De bêste piloaten fan it Stjerrestelsel kloftsje dêr gear, en Kaz moat útsykje wa fan harren ûnder ien tekken skûlje mei de Earste Oarder. Hy wurket oan board fan 'e Colossus by in bedriuw dat spesjalisearre is yn it reparearjen fan romteskippen. Dat is eigendom fan Jarek Yeager (Scott Lawrence), in freon fan Dameron. Kaz komt yn 'e kunde mei Neeku Vozo (Josh Brener), in talintearre Nikto-technikus; Tam Ryvora (Suzie McGrath), in monteur dy't piloate wurde wol; Hype Fazon (Donald Faison), de lieder fan it Ace Squadron dat de Colossus beskermet; Imanuel Doza (Jason Hightower), de kaptein fan 'e Colossus; en dy syn dochter Torra Doza (Myrna Velasco), in piloate by it Ace Squadron. Oare haadpersoanen út 'e searje binne Synara San (Nazneen Contractor), in romtepirate fan 'e Kriichsfûgelbinde; kommandant Pyre (Liam McIntyre), in heechpleatste ofsier binnen de Earste Oarder; en agint Tierney (Sumalee Montano), dy't wurket foar de feilichheidstsjinst fan 'e Earste Oarder.

Star Wars: Resistance set útein likernôch in healjier foarôfgeande oan 'e foarfallen út 'e film Star Wars: Episode VII – The Force Awakens. Yn ôflevering 17 fan seizoen 1 hellet de searje dy film yn.

Rolferdieling
haadrollen
 personaazje  akteur/aktrise           Kazuda "Kaz" Xiono Christopher Sean Jarek Yeager Scott Lawrence Neeku Vozo Josh Brener Tamara "Tam" Ryvora Suzie McGrath Hype Fazon Donald Faison Torra Doza Myrna Velasco kaptein Imanuel Doza Jason Hightower Synara San Nazneen Contractor kommandant Pyre Liam McIntyre agint Tierney Sumalee Montano

weromkearende byrollen
 personaazje                 akteur/aktrise  Poe Dameron Oscar Isaac BB-8 lûdseffekten Orka Bobby Moynihan Flix Jim Rash Muoike Z Tovah Feldshuh R1-J5 Justin Ridge Freya Fenris Mary Elizabeth McGlynn Griff Halloran Dave Filoni Bo Keevil Stephen Stanton Jace Rucklin Elijah Wood kaptein Kragan Gorr Gary Anthony Williams Drell David Shaughnessy majoar Elrik Vonreg Lex Lang luitenant Galek Christine Dunford Kel Antony Del Rio Eila Nikki SooHoo Venisa Doza Tasia Valenza Jak Sivrak Greg Poops Bolza Grool Fred Tatasciore Grevel Dee Bradley Baker Jooks Mary Elizabeth McGlynn Garma Greg Poops Glem Dee Bradley Baker

gastrollen
 personaazje  akteur/aktrise                           kaptein Phasma Gwendoline Christie (seiz. 1)Ellen Dubin (seiz. 2) generaal Hux Domhnall Gleeson (seiz. 1)Ben Prendergast (seiz. 2) C-3PO Anthony Daniels prinsesse Leia Organa Carolyn Hennesy senator Hamato Xiono Tzi Ma alle Chelidae Frank Welker Ello Asty Matthew Wood Ax Tagrin Joe Manganiello de keninginne fan 'e Aeosianen Lucy Lawless Vranki de Blauwe John DiMaggio Hugh Sion Sam Witwer Mia Gabon Cherami Leigh Lin Gaava Rachael MacFalane Mika Grey Tudi Roche Norath Kev Daveed Diggs Leoz Steve Blum

Seizoenen
 seizoen tal ôfl. rûn fan rûn oant netwurk1217 oktober 201817 maart 2019The Disney Channel & Disney XD2196 oktober 201926 jannewaris 2020

Untfangst en resultaat
Resinsjes
Star Wars: Resistance krige oer it algemien tige positive resinsjes fan 'e tillefyzjekritisy. Sa skreau William Hughes fan The A.V. Club dat de searje "oan 'e ein fan ['e dûbellange pilotôflevering] oangenaam fol liket te sitten mei potinsjeel". Hy parte de rige in 8 ta op in skaal fan 1 oant 10. Brian Lowry fan CNN murk op dat Star Wars: Resistance dúdlik rjochte wie op in jonger publyk. Hy skreau ek dat, hoewol't de searje "kleuret mei in folle ljochter, kleurriker palet", der dochs "alteast yn 't earstoan" keazen waard foar "blekere personaazjes en sitewaasjes – it soarte dat net fuortendaliks suggerearret dat dit de tekenfilmsearje is dy't jo sykje."

Op 'e webside Rotten Tomatoes, dy't resinsjes sammelet, hat seizoen 1 fan Star Wars: Resistance in tige heech goedkarringspersintaazje fan 92%, basearre op 13 ûnderskate resinsjes. De konsensuskrityk fan 'e webside, gearstald út al dy resinsjes, stelt: "It streamline ferhaal fan Star Wars: Resistance makket alles ree foar spannende aventoeren – en liket op it punt te stean om in kanvas te ferkennen dat foltroppe is mei fuortendaliks werkenbere personaazjes en potinsjeel by 't folop."

Prizen
Star Wars: Resistance waard yn 2019 en 2020 nominearre foar de Emmy Award, de wichtichste Amerikaanske priis op it mêd fan tillefyzje, yn 'e kategory bêste berneprogramma. De searje wûn yn 2019 de Saturn Award foar bêste tekenfilmsearje.

Keppelings om utens
  Offisjele webside fan Star Wars: Resistance
  De titelmuzyk fan Star Wars: Resistance op YouTube
  Ynformaasje oer Star Wars: Resistance yn 'e Internet Movie Database

Resistance
Kategory:Amerikaanske tekenfilmsearje
Kategory:Amerikaanske science fiction-searje
Kategory:Amerikaanske aventoeresearje
Kategory:Amerikaanske aksjesearje
Kategory:Amerikaanske fantasysearje
Kategory:Amerikaanske bernesearje
Kategory:Science fiction-aventoeresearje
Kategory:Science fiction-aksjesearje
Kategory:Science fiction-fantasysearje
Kategory:Science fiction-tekenfilmsearje
Kategory:Aventoeretekenfilmsearje
Kategory:Aksjetekenfilmsearje
Kategory:Fantasytekenfilmsearje
Kategory:Militêre science fiction
Kategory:Ingelsktalige telefyzjesearje
Kategory:Fiktyftalige telefyzjesearje
Kategory:Telefyzjesearje út 2018
Kategory:Telefyzjesearje fan Lucasfilm
Kategory:Telefyzjesearje oer romtefeart
Kategory:Telefyzjesearje oer bûtenierdske wêzens
Kategory:Telefyzjesearje oer robots
Kategory:Telefyzjesearje oer tsjoenderij
Kategory:Telefyzjesearje oer in oarloch
Kategory:Telefyzjesearje oer in opstân